32004R0361
L 063/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 361/2004 НА КОМИСИЯТА
от 27 февруари 2004 година
за изменение на Регламент (ЕО) № 2497/96 относно установяване на процедури за прилагане в сектора на птичето месо на договорености, предвидени в Споразумението за асоцииране и Временното споразумение между Европейската общност и Държавата Израел
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2003/917/ЕО на Съвета от 22 декември 2003 г. относно сключването на Споразумение под формата на размяна на писма между Европейската общност и Държавата Израел относно реципрочни мерки по либерализация и заместването на Протоколи 1 и 2 към Споразумението за асоцииране ЕО-Израел (1), и по-специално член 2 от него,
като има предвид, че:
(1)
Решение 2003/917/ЕО предвижда по-голяма либерализация в търговията със земеделски стоки в рамките на Споразумението на асоцииране между ЕО и Израел, заменя Протоколи 1 и 2 към Споразумението за асоцииране, и по-специално включва и отстъпки за търговия с птиче месо.
(2)
Регламент (ЕО) № 2497/96 на Комисията (2) следва да се адаптира, за да вземе предвид увеличаването на отстъпките в търговията с птиче месо в рамките на Споразумението за асоцииране ЕО-Израел, одобрено с Решение 2003/917/ЕО.
(3)
Решение 2003/917/ЕО беше публикувано едва в последния ден на месец декември 2003 г., което не позволи на операторите да приложат новите отстъпки за внос, приложими от 1 януари 2004 г. през нормалния период за прилагане, определен в Регламент № 2497/96, и периодът за кандидатстване за лицензии за новите вносни отстъпки следва да се определи за март 2004 г.
(4)
Присъединяването към Европейския съюз на 1 май 2004 г. на Чешката Република, Естония, Кипър, Латвия, Литва, Унгария, Малта, Полша, Словения и Словакия следва да даде възможност на тези страни да се възползват от тарифните квоти в сектора за птиче месо, посочени в Регламент (ЕО) № 2497/96 при равни условия с приложимите към настоящите държави-членки. Следователно на операторите в тези страни следва да се даде възможност пълноценно да се възползват от тези квоти след тяхното присъединяване.
(5)
С цел да не се създава сътресение на пазара преди и след 1 май 2004 г., търговските периоди трябва да се променят за 2004 г., без обаче да се променя общото количество, предвидено с Решение 2003/917/ЕО. Уместно е и да се адаптират мерките по прилагане по отношение на датата за подаване на заявленията.
(6)
Тъй като периодите за кандидатстване за лицензии по новите вносни отстъпки за периодите от 1 януари до 31 март 2004 г. и от 1 април до 30 април 2004 г. съвпадат, за да се опрости процедурата, съответните количества за всеки период следва да се слеят.
(7)
Следователно Регламент (ЕО) № 2497/96 следва съответно да бъде изменен.
(8)
Мерките, предвидени в настоящия регламент, са в съответствие със становището на Управителния комитет по птиче месо и яйца,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2497/96 се изменя, както следва:
1.
В член 1 първи параграф се заменя със следното:
„Целият внос в Общността в рамките на договореностите, предвидени в Протокол 1 към Споразумението за асоцииране между Общността и Израел, на продукти от групи IL1 и IL2, посочени в приложение I към настоящия регламент, следва да бъде предмет на представянето на вносна лицензия.“
2.
В член 2 се добавя следният параграф:
„През 2004 г. обаче квотите, посочени в член 1, се разпределят, както следва:
-
33 % за периода от 1 януари до 30 април,
-
17 % за периода от 1 май до 30 юни,
-
25 % за периода от 1 юли до 30 септември,
-
25 % за периода от 1 октомври до 31 декември.“
3.
В член 4, параграф 1, се добавя следната алинея:
„Въпреки това, за периода от 1 януари до 30 април 2004 г. и от 1 май до 30 юни 2004 г. заявленията за лицензии се подават респективно през първите седем дни на март и май 2004 г.“
4.
Приложение I се заменя с текста, съдържащ се в приложението към настоящия регламент.
Член 2
Настоящият регламент влиза в сила на седмия ден след датата на публикуването му в Официален вестник на Европейския съюз.
Той се прилага от 1 март 2004 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 февруари 2004 година.